এখানেই পার্থক্য সৃষ্টি হয়েছিল সেনাবাহিনীর একজন সাধারণ অফিসার এবং স্বাধীনতার স্বপ্ন বুকে ধারণ করা একজন অফিসার-এর মধ্যে। ১৯৬০ থেকে পরবর্তী দশ বছরে পূর্ববাংলায় ছাত্র-জনতার চেতনায় বড় পরিবর্তন ঘটেছে। ১৯৬৬ সালে বঙ্গবন্ধু স্বায়ত্তশাসনের দাবীতে ছয় দফা আন্দোলন শুরু করে কারাবরণ করেছেন। পরবর্তীতে তাঁর এবং তাঁর সহযোগী অনেকের বিরুদ্ধে শুরু হয়েছে আগরতলা ষড়যন্ত্র মামলা। অভিযুক্তদের মধ্যে রাজনীতিবিদ ছাড়াও আছেন পাকিস্তান প্রতিরক্ষা বাহিনী ও বেসামরিক প্রশাসনের কর্মকর্তাগণ। ১৯৬৯-এ সামরিক শাসক ফিল্ড মার্শাল আয়ুব খানের বিরুদ্ধে শুরু হয়েছে ছাত্র-জনতার দুর্বার গণ-অভ্যূত্থান। শাসকবর্গ বাধ্য হয়েছে বঙ্গবন্ধু ও অন্যান্য রাজবন্দীদের নিঃশর্ত মুক্তি দিতে। আয়ুব খানের পতন, জেনারেল ইয়াহিয়া খানের মার্শাল-ল, ক্ষমতা গ্রহণ ও নির্বাচন অনুষ্ঠানের ঘোষণা এসেছে। অনুষ্ঠিত হয়েছে ১৯৭০-এর নির্বাচন।